b"\n_START_ARTICLE_\nSvetingumo klubas\n_START_PARAGRAPH_\nSvetingumo Klubas (Hospitality Club) yra antroji pagal dyd\xc4\xaf (po CouchSurfing tinklo) tarptautin\xc4\x97 apsikeitimo svetingumu bendruomen\xc4\x97 pasauliniame tinkle, turinti apie 553'000 nari\xc5\xb3 visame pasaulyje. Jos paslaug\xc5\xb3 vartotojai naudoja HospitalityClub.org svetain\xc4\x99 nemokam\xc5\xb3 nakvyni\xc5\xb3 ir gido paie\xc5\xa1koms, tarpkult\xc5\xabriniams susitikimams bei naujoms pa\xc5\xbeintims.\n_START_SECTION_\nIstorija\n_START_PARAGRAPH_\n\xc5\xa0ios id\xc4\x97jos pradininkas yra vokietis Veit K\xc3\xbchne, \xc4\xafk\xc5\xabr\xc4\x99s Svetingumo Klub\xc4\x85 2000 metais su \xc5\xa1eimos bei draug\xc5\xb3 pagalba. Bendra koncepcija buvo \xc4\xafkv\xc4\x97pta Veit K\xc3\xbchne \xc4\xafsitraukimu \xc4\xaf SIGHT apsikeitimo svetingumu tinkl\xc4\x85, priklausant\xc4\xaf Mensa bendruomenei. V\xc4\x97liau \xc5\xa1io tinklo greito paplitimo s\xc4\x97km\xc4\x99 nul\xc4\x97m\xc4\x97 aktyvus atsaking\xc5\xb3 savanori\xc5\xb3 komandos darbas, kuris vie\xc5\xa1inimo \xc5\xbeiniasklaidoje (televizijoje, radijo stotyse, \xc5\xbeiniatinklyje bei laikra\xc5\xa1\xc4\x8diuose) d\xc4\x97ka pad\xc4\x97jo Svetingumo Klubui greitai i\xc5\xa1augti iki vieno did\xc5\xbeiausi\xc5\xb3 apsikeitimo svetingumu tinkl\xc5\xb3 pasaulyje.\n_START_SECTION_\nTikslai bei funkcionavimas\n_START_PARAGRAPH_\nPagrindinis Svetingumo Klubo u\xc5\xbedavinys yra skatinti taik\xc4\x85 ir tolerancij\xc4\x85 pasaulyje, sujungiant ir supa\xc5\xbeindinant \xc4\xafvairi\xc5\xb3 kult\xc5\xabr\xc5\xb3 \xc5\xbemones \xe2\x80\x93 \xc5\xa1eimininkus ir sve\xc4\x8dius, keliautojus ir vietinius. Tinklo veikla grind\xc5\xbeiama alternatyviu po\xc5\xbei\xc5\xabriu \xc4\xaf turizm\xc4\x85, kuomet keliautojai atranda bei susipa\xc5\xbe\xc4\xafsta su tam tikra vietove \xe2\x80\x9ei\xc5\xa1 vidaus\xe2\x80\x9c, susitinkant su draugi\xc5\xa1kai bei svetingai nusiteikusiais kitais nariais - vietiniais gyventojais. Viena pagrindini\xc5\xb3 tinklo \xc4\xafk\xc5\xabr\xc4\x97jo id\xc4\x97j\xc5\xb3 yra \xe2\x80\x9eKeliaujama ne d\xc4\x97l vietovi\xc5\xb3 - keliaujama d\xc4\x97l \xc5\xbemoni\xc5\xb3\xe2\x80\x9c._NEWLINE_Svetingumo Klubo nariai visame pasaulyje padeda vienas kitam suteikdami laisvu abipusiu susitarimu nemokam\xc4\x85 nakvyn\xc4\x99 tam tikram laikotarpiui; narys - \xc5\xa1eimininkas taip pat gali pasisi\xc5\xablyti aprodyti sve\xc4\x8diui miest\xc4\x85, pakviesti vakarienei, suteikti papildom\xc4\x85 turistin\xc4\x99 informacij\xc4\x85 arba pagelb\xc4\x97ti kitose nenumatytose situacijose._NEWLINE_\xc4\xaesijungimas bei dalyvavimas tinklo veikloje yra nemokamas ir gr\xc4\xafstas savanori\xc5\xa1kumu. Pra\xc5\xa1yti pinig\xc5\xb3 i\xc5\xa1 kit\xc5\xb3 nari\xc5\xb3 u\xc5\xbe nakvyn\xc4\x99 yra draud\xc5\xbeiama bendruomen\xc4\x97s taisykl\xc4\x97se. Kit\xc5\xb3 nari\xc5\xb3 apnakvindinimas n\xc4\x97ra b\xc5\xabtinas (nors rekomenduojamas) - tinklo narys pats gali pasirinkti, ar jis gali suteikti toki\xc4\x85 paslaug\xc4\x85 kitiems tinklo nariams. Kaip ilgai vienas narys gali sve\xc4\x8diuotis kito nario namuose, koks turi b\xc5\xabti \xc4\xafna\xc5\xa1as \xc4\xaf bendrai valgom\xc4\x85 maist\xc4\x85, bei kitos apnakvindinimo s\xc4\x85lygos yra bendro \xc5\xa1i\xc5\xb3 nari\xc5\xb3 susitarimo reikalas._NEWLINE_Klubo savanoriai diskusij\xc5\xb3 forumo pagalba gali organizuoti nari\xc5\xb3 susitikimus arba stovyklas._NEWLINE_Kiekvienas norintis u\xc5\xbesiregistruoti Svetingumo Klube turi u\xc5\xbepildyti anket\xc4\x85 pateikiant asmeninius duomenis, informacij\xc4\x85 apie save bei apie apnakvindinimo galimyb\xc4\x99 ir s\xc4\x85lygas. Informacija n\xc4\x97ra vie\xc5\xa1inama nariui to pageidaujant. Tinklo saugumas u\xc5\xbetikrinamas vien\xc5\xb3 nari\xc5\xb3 komentarais kitiems, paso duomen\xc5\xb3 \xc4\xafra\xc5\xa1ymu bei pusiau automatiniu brukal\xc5\xb3 kontrol\xc4\x97s mechanizmu.\n_START_SECTION_\nKritika\n_START_PARAGRAPH_\nSvetingumo Klubo vadovyb\xc4\x97 yra da\xc5\xbenai kritikuojama aktyvi\xc5\xb3 apsikeitimo svetingum\xc5\xb3 tinkl\xc5\xb3 savanori\xc5\xb3 bei nari\xc5\xb3. Vienas populiariausiu kritikos objektu yra \xc5\xa1io tinklo pusiau automatinis \xc5\xbeinu\xc4\x8di\xc5\xb3 tikrinimo mechanizmas (angl. spamcheck), kurio tikslas yra neleisti \xc4\xafvairi\xc5\xb3 tip\xc5\xb3 brukalams pasiekti tinklo nario ateinan\xc4\x8di\xc5\xb3 \xc5\xbeinu\xc4\x8di\xc5\xb3 d\xc4\x97\xc5\xbeut\xc4\x99; kadangi \xc5\xa1io mechanizmo funkcionavimas reikalauja patikim\xc5\xb3 tinklo savanori\xc5\xb3 \xc4\xafsiki\xc5\xa1imo ir patvirtinimo, \xc5\xbeinut\xc4\x97s da\xc5\xbenai v\xc4\x97luoja; be to, yra keliamas asmeninio privatumo klausimas._NEWLINE_2006 m. pabaigoje - 2007 m. prad\xc5\xbeioje suaktyv\xc4\x97jusi Svetingumo Klubo vadovyb\xc4\x97s bei didel\xc4\x97s grup\xc4\x97s \xc5\xa1io tinklo savanori\xc5\xb3 prie\xc5\xa1prie\xc5\xa1a pasibaig\xc4\x97 naujo apsikeitimo svetingumu tinklo, BeWelcome, \xc4\xafk\xc5\xabrimu, bei kiek v\xc4\x97liau - keli\xc5\xb3 ypa\xc4\x8d aktyvi\xc5\xb3 savanori\xc5\xb3 pa\xc5\xa1alinimu i\xc5\xa1 Klubo. Naujas tinklas gim\xc4\x97 i\xc5\xa1 id\xc4\x97jos patobulinti ir demokratizuoti Svetingumo Klub\xc4\x85; j\xc4\xaf \xc4\xafk\xc5\xabr\xc4\x99 buv\xc4\x99 Svetingumo Klubo savanoriai liko nepatenkinti pastarojo tinklo vadovyb\xc4\x97s darbu ir principais: pvz., jie nesutiko su nuostata, kad tokio tipo tinklui reikalingas vienas lyderis, kuris kontroliuot\xc5\xb3 savanori\xc5\xb3 komandas; taip pat buvo pasigesta atviro programavimo, finansini\xc5\xb3 reikal\xc5\xb3 ai\xc5\xa1kumo ir vie\xc5\xa1ojo j\xc5\xb3 matomumo, bei legalaus organizacijos pagrindo."